กรมสรรพากร เร่งคืนภาษีให้แล้วกว่าร้อยละ 91 จากบุคคลธรรมดาที่ขอคืน 3.4 ล้านแบบ เสริมสภาพคล่องทางการเงินให้ประชาชน
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า ขณะนี้กรมสรรพากรได้เร่งดำเนินการพิจารณาและอนุมัติคืนภาษีตามแบบแสดงรายการภาษีเงินได้บุคคลธรรมดา ภ.ง.ด.90 และภ.ง.ด.91 ประจำปีภาษี 2563 ที่ผู้เสียภาษียื่นขอคืนภาษีไปแล้วรวมจำนวนกว่า 3 ล้านแบบ จากที่ยื่นขอคืนทั้งหมด 3.4 ล้านแบบ คิดเป็นร้อยละ 91 เป็นจำนวนเงินภาษีที่คืนให้แล้วรวมกว่า 3 หมื่นล้านบาท สำหรับผู้ที่ชำระภาษีไว้เกินและได้รับภาษีคืนจากกรมสรรพากรไปแล้ว เนื่องจากเป็นผู้ที่ยื่นแบบแสดงรายการภาษีผ่านอินเทอร์เน็ต มีการจัดส่งเอกสารประกอบการพิจารณาคืนภาษีถูกต้องครบถ้วนและมีการผูกบัญชีธนาคารที่ขอคืนกับระบบพร้อมเพย์ด้วยเลขประจำตัวประชาชน ทั้งนี้ผู้เสียภาษีที่ขอคืนภาษีสามารถตรวจสอบและติดตามสถานะการขอคืนภาษีได้ด้วยตนเองที่ www.rd.go.th ทุกวันตลอด 24 ชั่วโมงในวันที่ 30 มิถุนายนนี้ เป็นวันสิ้นสุดของการขยายเวลาการยื่นแบบฯ ภ.ง.ด.90 และภ.ง.ด. 91 ผ่านทางอินเทอร์เน็ต จนถึงขณะนี้มีผู้ยื่นแบบฯแล้วรวมทั้งหมด 10 ล้านแบบ ขอเชิญชวนผู้ที่ยังไม่ได้ยื่นแบบภาษีเงินได้บุคคลธรรมดา ประจำปีภาษี 2563 ยื่นแบบฯ ตามกำหนดเวลาดังกล่าว เพื่อลดภาระค่าปรับและเงินเพิ่ม โดยสนับสนุนให้ทำธุรกรรมภาษีที่บ้าน สะดวก รวดเร็ว ปลอดภัย ห่างไกลจากโควิด - 19